Marnix Gijsen (20 Oktober 1899 – 29 September 1984) was 'n Belgiese skrywer en digter. Sy werklike naam is Joannes Alphonsius Albertus Goris; sy skuilnaam verwys na Marnix van Sint Aldegonde en na sy moeder se van (Gijsen). Gijsen is in 1899 in Antwerpen, België gebore. In sy jeugjare het hy 'n streng Rooms-Katolieke opleiding aan die Jesuïtekollege van Ignatius van Loyola in Antwerpen ontvang, maar in 1917 is hy swaar gestraf (consilium abeundi) vir sy militante Vlaamse aktivisme gedurende Eerste Wêreldoorlog. In 1925 gaan hy na die Katolieke Universiteit van Leuven (1834–1968) waar hy 'n PhD in geskiedenis en morele wetenskappe verwerf met 'n proefskrif oor "Études sur les colonies marchandes méridionales (portugaises, espagnoles, italiennes) à Anvers de 1488 à 1567". Hy studeer verder aan die Universiteit van Freiburg, Parys (Sorbonne) en Londen (Londense Skool vir Ekonomiese Studies). Hy was van 1928 tot 1933 'n amptenaar by die munisipale owerhede van Antwerpen gewees, insluitend privaat sekretaris van die burgemeester van Antwerpen (1928-1932).